Klag van seksuele misbruik uit 70’s vandeesweek aangehoor(Argieffoto: pixabay) Die verhoor van twee mense wat daarvan beskuldig word dat hulle twee susters tussen 1974 en 1979 seksueel misbruik het, begin eindelik Maandag in die Wynbergse landdroshof. Claudine Shiels en Lisa van der Merwe beskuldig twee familielede van die misbruik terwyl hulle jong meisies was. Die saak moes aanvanklik in Augustus begin het, maar is uitgestel weens die beweerde siekte van die regspan en beskuldigdes, het Women and Men Against Child Abuse (WMACA) gesê. “Ons het ŉ ongelooflike hoeveelheid misbruik vanaf ŉ baie jong ouderdom verduur. Ek was 11 en my suster was 15 jaar oud. My misbruik het naastenby vyf jaar geduur. Ek kan nie ŉ tyd in my kinderlewe onthou sonder die een of ander vorm van misbruik nie,” het Van der Merwe gesê. Haar suster het gesê sy het in haar vroeë 20’s haar eerste senuwee-ineenstorting gehad. “Ek gaan nooit genees tot iemand verantwoordelikheid aanvaar vir dit wat hulle gedoen het nie,” het Shiels gesê. WMACA se stigtersdirekteur, Miranda Jordan, het gesê die beskuldigdes gaan na verwagting Maandag op die aanklagte teen hulle pleit. “Ek glo daar is baie, baie meer sake soos dié een wat van die 70’s, of selfs verder terug, dateer. Dit was ŉ tyd toe ŉ familie se aansien en rykdom meer saak gemaak het as die heiligheid van ŉ kind se vertroue. Die dames gaan eindelik hul dag in die hof kry,” het Jordan gesê. WMACA het ook die aanstel van ŉ nuwe aanklaer verwelkom en sê hy hoop daar is geen verdere vertragings in die saak nie. Die susters het die saak teen Bob Hewitt deurlopend gevolg, maar dit was uiteindelik ŉ wysiging aan die Strafproseswet verlede jaar wat dit moontlik gemaak het dat álle seksuele oortreders terugwerkend vervolg kan word, wat die susters oortuig het dat geregtigheid dalk ook vir húlle kan geskied. Hulle het WMACA om hulp genader daarmee. Die organisasie sê hy hoop die hof behandel die saak op dieselfde manier as wat ander historiese sake van kindermishandeling behandel is: spoedig en met die erkenning dat die emosionele trauma lewenslank duur. “Elke slagoffer verdien geregtigheid, ongeag die reis wat hulle tot daar geneem het,” het die organisasie gesê.